b"\n_START_ARTICLE_\nComtat de Regensberg\n_START_PARAGRAPH_\nEl comtat de Regensberg fou una jurisdicci\xc3\xb3 feudal del Sacre Imperi Romanogerm\xc3\xa0nic a la moderna Su\xc3\xafssa._NEWLINE_Els seus senyors eren originaris de Montb\xc3\xa9liard i van pert\xc3\xa0nyer a l'alta noblesa. Lutold de Montb\xc3\xa9liard es va casar amb Willebirgis de W\xc3\xbclflingen. En una partici\xc3\xb3 dels b\xc3\xa9ns la casa de Montb\xc3\xa9liard, Lutold va recollir una extensa regi\xc3\xb3 entre R\xc3\xbcti i el sud d'Alemanya, si b\xc3\xa9 era un territori amb m\xc3\xa9s d'un senyor i inclo\xc3\xafa importants b\xc3\xa9ns en terres al Reppischtal i el districte de Knonau, a la vora del llac de Zug i a l'Obwalden; una part de l'her\xc3\xa8ncia va passar despr\xc3\xa9s al senyors de Sellenb\xc3\xbcren i d'Uetliburg, i a la seva mort, la totalitat als convents de Muri, d'Engelberg i de Sant Blas (a la Selva Negra). En un document del 1044 apareix esmentat L\xc3\xbctold d'Affoltern (modernament Affoltern \xc3\xa9s un barri de Zuric) i com que en aquell temps les persones s'anomenaven pel lloc on residien en un moment determinat i no per un cognom permanent, podria tractar-se de Lutold de Regensburg, que hauria fundat el castell que per arqueologia resulta ser del segle\xc2\xa0XI. _NEWLINE_Aquest Lutold I hauria mort el 1088 en combat contra l'abat de Saint Gall. Despr\xc3\xa9s apareix Lutold II en una donaci\xc3\xb3 al convent d'Einsiedeln de terres situades a la vora del riu Limmat, per la construcci\xc3\xb3 d'un convent de monges que es va dir \xc2\xabFahr\xc2\xbb. Va seguir Lutold III i despr\xc3\xa9s Lutold IV que vers 1200 va agafar el t\xc3\xadtol de comte, el que mostra el seu poder, fonamentat en els seus importants b\xc3\xa9ns en un territori molt gran que anava del Klettgau i Thurgau fins a la desembocadura de l'Aar, i potser fins al Oberland bern\xc3\xa8s i a l'Emmental. Tamb\xc3\xa9 es va beneficiar d'algunes aliances matrimonials amb la casa dels comtes de Kyburg. Va fundar el convent de R\xc3\xbcti i va restaurar el castell. Probablement fou Lutold V qui va fundar Gr\xc3\xbcningen vers 1230 i va participar almenys en la fundaci\xc3\xb3 o l'engrandiment de Kaiserstuhl; vers 1240 va fundar Glanzenberg i el 1244 Neu-Regensberg. _NEWLINE_Hauria mort el 1255 i llavors es va procedir a una partici\xc3\xb3. L\xc3\xbctold VI va obtenir la seu ancestral, Gr\xc3\xbcningen, R\xc3\xbcti i el castell de Balm a la riba dreta del Rin (prop de Rheinau); el seu germ\xc3\xa0 Ulric va rebre Neu-Regensberg i els territoris a la vora del Limmat. La divisi\xc3\xb3 (i potser altres causes) fou nefasta per a la fam\xc3\xadlia que a la segona meitat del segle\xc2\xa0XIII es va endeutar i va comen\xc3\xa7ar a vendre i a hipotecar propietats, primer a les regions m\xc3\xa9s allunyades; una guerra privada que van lliurar el 1267 no devia estar al marge d'aquest empobriment. Zuric i els Habsburg recorrien a diversos enganys amb els quals es van apoderar d'alguns castells dels Regensberg, en particulier els de Uetliburg i de Wulp, prop de K\xc3\xbcsnacht, i la batllia de Glanzenberg, que van ser destru\xc3\xafts; per\xc3\xb2 els fets de 1267 s\xc3\xb3n t\xc3\xa8rbols i els historiadors ho posen en dubte i s'acusa de fantasia al cronista Johannes von Winterthur, especialment ja que les proves arqueol\xc3\xb2giques no han pogut confirmar (ni desmentir) res; potser Johannes hauria barrejat en un \xc3\xbanic episodi fets que van passar en diverses \xc3\xa8poques. A partir del 1290 el seu poder va comen\xc3\xa7ar a decaure r\xc3\xa0pidament. L\xc3\xbctold VII ja havia abandonat la seu ancestral el 1302 (que va vendre o hipotecar als Habsburg) per instal\xc2\xb7lar-se a Balm que despr\xc3\xa9s va vendre al mateix temps que el castell i la vila de Kaiserstuhl. \xc3\x89s possible que hagu\xc3\xa9s tornat a Alt-Regensberg abans de la seva mort el 1320, per\xc3\xb2 despr\xc3\xa9s els seus successors l'haurien tornat a vendre junt amb altres propietats incloent la vila de Regensburg. El darrer comte mascle va morir el 1331._NEWLINE_Els Habsburg van hipotecar el castell de Regensburg a Zuric el 1409 que el va adquirir el 1417. A la Guerra Antiga de Zuric (1440-1446) els confederats van ocupar el castell sense resist\xc3\xa8ncia. El 1458 fou comprat per un comerciant local per\xc3\xb2 Zuric li va arrabassar la propietat per la for\xc3\xa7a el 1468; despr\xc3\xa9s el castell va quedar en ru\xc3\xafnes."